‘ภราดร’ลุย อาหารเสริม เอาใจผู้ชาย
โพสต์ทูเดย์ &#8212; บอลภราดร ศรีชาพันธุ์ แตกไลน์ลุยธุรกิจอาหารเสริมสุขภาพสำหรับสุภาพบุรุษ พร้อมลุยตลาดอาเซียน
25 ก.ย. 2552

โพสต์ทูเดย์ — บอลภราดร ศรีชาพันธุ์ แตกไลน์ลุยธุรกิจอาหารเสริมสุขภาพสำหรับสุภาพบุรุษ พร้อมลุยตลาดอาเซียน
นายภราดร ศรีชาพันธุ์ กรรมการผู้จัดการ บริษัท เมจิกไทยเฮิร์บ เปิดเผยว่า ได้เปิดธุรกิจใหม่ โดยการทำตลาดและจำหน่ายสินค้าอาหารเสริมสุขภาพ โดยล่าสุดได้เปิดตัวผลิตภัณฑ์แบรนด์เมจิก ไอริส ซึ่งเป็นอาหารเสริมสุขภาพสำหรับสุภาพบุรุษโดยเฉพาะ ประกอบด้วยสารสกัดจากตังกุย สารสกัดจากหอยนางรม กระชายดำ และโสมสกัด จำหน่ายผ่านคอลเซ็นเตอร์ ช่องทางขายตรง และผ่านตัวแทนจำหน่าย
ในเบื้องต้นตั้งเป้าขายไม่ต่ำกว่า 2-3 หมื่นกล่องต่อเดือน ใช้งบการทำตลาด 4 ล้านบาท พร้อมทั้งได้แต่งตั้งตัวแทนจำหน่ายในต่างประเทศเพื่อส่งออกไปจำหน่ายทั้งในประเทศสิงคโปร์ มาเลเซีย และบรูไน
“อาหารเสริมดังกล่าวมีอยู่ในตลาดมาก่อนแล้วกว่า 3 ปี ซึ่งเป็นบริษัทผลิตอาหารเสริมสมุนไพร และผมได้คัดเลือกสินค้าบางตัวแยกออกมาจำหน่าย ในนามบริษัท เมจิกไทยเฮิร์บ ที่ผมมีหุ้นส่วนอยู่ 50%” นายภราดร กล่าว
ทั้งนี้ ได้นำสินค้าดังกล่าวมาพัฒนาแพ็กเกจจิงใหม่ ซึ่งเร็วๆ นี้จะพัฒนาสินค้าใหม่ๆ ออกมาจำหน่ายเพิ่มขึ้น เช่น อาหารเสริมบำรุงสุขภาพสำหรับเพศหญิง รวมไปถึงสินค้าอุปโภคบริโภคที่ใช้ในชีวิตประจำวันเน้นผลิตจากสมุนไพร เช่น สบู่ แชมพู เพื่อเพิ่มความหลากหลายของสินค้า และสนองตอบความต้องการของลูกค้า
ปัจจุบันบริษัท เมจิกไทยเฮิร์บ มีทุนจดทะเบียน 1 ล้านบาท มีสำนักงานอยู่ที่ชั้น 2 อาคารชำนาญ เพ็ญชาติ นอกจากนี้ภราดรยังดำเนินธุรกิจร้านอาหารอิตาเลียน ภายใต้ชื่อ โสเหล่ ตั้งอยู่ที่ท็อปส์มาร์เก็ต ทองหล่อ ซอย 4